EXIM BANK แนะผู้ส่งออก ใช้ประกันการส่งออกเป็นเครื่องมือขยายธุรกิจ
นายกีรติ รัชโน อธิบดีกรมการค้าต่างประเทศ กระทรวงพาณิชย์ และกรรมการธนาคารเพื่อการส่งออกและนำเข้าแห่งประเทศไทย (EXIM BANK) กล่าวเปิดงาน "EXIM One Solution Forum" ซึ่งจัดขึ้นเป็นครั้งที่ 2 ในหัวข้อ "วัคซีนประกันการส่งออก ส่งออกมั่นใจ ยังไงก็ไม่โดนเท" ว่า ภาคการส่งออกเป็นตัวขับเคลื่อนเศรษฐกิจไทยในครึ่งหลังของปี 2564 หน่วยงานภาครัฐและภาคเอกชนต้องร่วมกันส่งเสริมและยกระดับความสามารถในการแข่งขันของผู้ส่งออกไทย โดยเฉพาะ SMEs ประกอบกับวิกฤตโควิด-19 ส่งผลให้หลายกิจการทั่วโลกประสบปัญหาขาดสภาพคล่อง ขณะเดียวกันหลายกิจการยังมีสภาพคล่องดี แต่ตั้งอยู่ในประเทศที่มีความเปราะบางทางเศรษฐกิจ หากผู้ส่งออกไทยค้าขายกับคู่ค้าเหล่านี้มีความเสี่ยงที่จะไม่ได้รับชำระเงินค่าสินค้า ประกันการส่งออกจึงเป็นเครื่องมือบริหารความเสี่ยงทางการค้าระหว่างประเทศ เพื่อคุ้มครองผู้ส่งออกจากการไม่ได้รับชำระเงินค่าสินค้าจนขาดสภาพคล่องธุรกิจ รวมทั้งช่วยให้เกิดปริมาณธุรกิจส่งออกของไทยเพิ่มมากขึ้น EXIM BANK พร้อมสนับสนุนใน 4 ด้าน ได้แก่ เงินทุน ช่องทางการค้าออนไลน์ ความรู้ และเครื่องมือป้องกันความเสี่ยง รวมทั้งเป็นองค์กรรับประกันแห่งเดียวของไทยที่มีบริการประกันการส่งออกให้แก่ผู้ส่งออกไทยในหลายรูปแบบ โดย EXIM BANK จะจ่ายค่าสินไหมทดแทนและติดตามหนี้ เมื่อเกิดความเสียหายจากการไม่ได้รับชำระเงินค่าสินค้า ทั้งนี้ในช่วง 7 เดือนแรกของปี 2564 มีลูกค้าประกันการส่งออกของ EXIM BANK ยื่นขอรับค่าสินไหมทดแทนจำนวน 12 ราย มูลค่ากว่า 22.6 ล้านบาท โดยร้อยละ 66 มีสาเหตุจากผู้ซื้อในต่างประเทศปฏิเสธการชำระเงินค่าสินค้า รองลงมาร้อยละ 26 ผู้ซื้อล้มละลาย และร้อยละ 8 ผู้ซื้อปฏิเสธการรับมอบสินค้าสำหรับบริการประกันการส่งออกเพื่อ SMEs ในปี 2564 ได้แก่ EXIM for Small Biz สำหรับ SMEs ที่มีมูลค่าการส่งออกไม่เกิน 100 ล้านบาท ค่าเบี้ยเริ่มต้น 600 บาท คุ้มครองสูงถึง 1 แสนบาท ให้ความคุ้มครองร้อยละ 80 ของมูลค่าความเสียหาย และ EXIM Smart SMEs สำหรับ SMEs ที่มีมูลค่าการส่งออกไม่เกิน 500 ล้านบาท ให้ความคุ้มครองร้อยละ 90 ของมูลค่าความเสียหาย ผู้ส่งออกที่มีประวัติดี ไม่มีเคลม จะได้รับเงินคืนสูงสุดร้อยละ 10 และในวิกฤตโควิด-19 พบว่าผู้ซื้อในต่างประเทศไม่ชำระเงินค่าสินค้าหรือชำระไม่ครบถ้วน EXIM BANK จึงร่วมกับภาครัฐและภาคเอกชนเร่งขยายบริการประกันการส่งออกให้ผู้ส่งออกไทยใช้เป็นเครื่องมือสร้างความมั่นใจในการตัดสินใจค้าขายด้วย